Iltalehden tietojen mukaan leijonavahti Mikko Koskinen pelaa ensi kaudella NHL:ssä.

Kaksimetrinen Mikko Koskinen lähtee toista kertaa urallaan taalajäille. AOP

Iltalehden tietojen mukaan Koskinen siirtyy ensi kaudeksi Edmonton Oilersiin.

Kesällä 30 vuotta täyttävä suomalainen on pelannut viimeiset neljä kautta KHL-jätti Pietarin SKA:ssa, jossa hän on voittanut kaksi KHL:n mestaruutta. Koskinen on lisäksi palkittu KHL:n parhaana maalivahtina.

Tällä kaudella hän kuului myös Leijonien olympiajoukkueeseen ja pelasi Pyeongchangissa kaikki Suomen ottelut. Vuoden 2016 MM-kisoissa hän torjui Suomelle hopeaa.

Aiempaa NHL-kokemusta Koskisella on hänet vuonna 2009 toisella kierroksella varanneesta New York Islandersista, jonka maalille hän pääsi neljässä runkosarjaottelussa kaudella 2010-11.

Oilersin ykkösvahtina on viime vuodet häärinyt Cam Talbot, niin ikään 30, jonka sopimus jatkuu ensi kauteen.

Suomalaisista Oilersissa pelaa ensi kaudella Koskisen lisäksi Jesse Puljujärvi. Iiro Pakarisen sopimus on katkolla.

Kaksimetrinen Koskinen on jalostunut huippuvahdiksi hitaasti mutta määrätietoisesti. Kylmäpäisen torjujan henkilökohtaisena valmentajana on operoinut jo vuosikymmenen jänteellä Marko Torenius.

IL-TV jututti Koskista olympiakisojen alla.